Bell hooks

bell hooks (oik. Gloria Jean Watkins, 25. syyskuuta 1952 Hopkinsville, Kentucky – 15. joulukuuta 2021) oli yhdysvaltalainen kirjailija, feministi, professori ja yhteiskunnallinen vaikuttaja. Hänen kirjoittajanimensä tekee kunniaa hänen isoisoäidilleen, Bell Blair Hooksille.

Nuoruus ja opiskelu 
Gloria Watkins syntyi vuonna 1952 Kentuckyn Hopkinsvillessä köyhään työläisluokkaiseen perheeseen, jonka isä Veodis oli paikallisen toimiston huoltomies ja äiti Rosa Bell kotiäiti. Perheessä oli yhteensä seitsemän lasta. Gloria kävi lapsena rodullisesti eroteltua julkista koulua ja osallistui runonlausuntaan kirkossansa.

Watkins opiskeli ensin Stanfordin yliopistossa, mistä hän valmistui vuonna 1973. Sieltä hän jatkoi Wisconsinin Madisonin yliopistoon, mistä hän valmistui 1976 maisteriksi englannin kirjallisuudesta. Vuonna 1983 valmistuneen väitöskirjansa Watkins teki Toni Morrisonin teoksista Santa Cruzin yliopistoon.

Ura 
Watkins käytti kirjailijana nimimerkkiä bell hooks. Sen hän valitsi kunnioittaakseen sekä isoisoäitiänsä Bell Hooksia sekä äitiänsä. Isoisoäiti tunnettiin varsin terävistä mielipiteistään ja oli vaikuttamassa suuresti myös nuoren Watkinsin ajatteluun. Watkins kirjoitti nimimerkkinsä pienillä alkukirjaimilla, koska halusi viedä ihmisten huomion teoksiinsa eikä häneen itseensä.

Hooks alkoi kirjoittaa ensimmäistä kirjaansa Ain’t I a Woman: Black Women and Feminism 19-vuotiaana, ja se julkaistiin vuonna 1981. Teos syntyi turhautumisesta valkoisia naistutkijoita ja mustia miestutkijoita kohtaan. Valkoisia ei kiinnostanut juurikaan rotukysymykset eikä mustia miehiä sukupuolikysymykset. Hooks esitti kirjassa, että mustan naisen elämässä rotu, sukupuoli ja luokka voivat kaikki tuottaa sortoa ja alistamista. Hooksista tuli heti ensimmäisen teoksensa myötä tunnettu intellektuelli.

Hooks sai vuonna 1985 paikan Yalen yliopiston englannin ja afroamerikkalaisuuden tutkimuksen opettajana ja vuonna 1988 Oberlin Collegen naistutkimuksen opettajana. Yalea ennen hän oli opettanut Etelä-Kalifornian yliopistossa.

Booksin vuonna 1989 julkaistu teos Talking Back: Thinking Feminist, Thinking Black käsittelee valkoisen imperalismin ja patriarkaattisen valta-aseman vaikutusta jokapäiväisessä elämässä. Hän kirjoitti myös muun muassa teokset Rakkaus muuttaa kaiken (2000) ja We Real Cool: Black Men and Masculinity (2004).

Hooksista tuli vuonna 2004 Berea Collegen professori. Siellä hän perusti vuonna 2014 bell hooks -instituutin.

Hooks kuoli joulukuussa 2021 kotonaan pitkään jatkuneen sairauden seurauksena.

Tuotannon sisältö 
Hooksin kirjat keskittyvät rodun, luokan ja sukupuolen risteymään. Hän kuvasi haluavansa kuvata erilaisia alistusta ja luokkasortoa ylläpitäviä rakenteita. Hooks kirjoitti yli 30 teosta ja lukuisia artikkeleita. Hän kirjoitti rodun, sukupuolen ja luokan vaikutuksesta opettamiseen, taiteesta, historiasta, seksuaalisuudesta, mediakulttuurista ja feminismistä.

Hooksilta on suomennettu kirjat Mies tahtoo muuttua: miehet, maskuliinisuus ja rakkaus, Vapauttava kasvatus, ja Rakkaus muuttaa kaiken.

Suomennetut teokset

Lähteet

Aiheesta muualla 

 Bell hooks -instituutin sivut 
 bell hooks Loyal Jones Appalachian Centerin sivuilla. 
 Audre Lorden ja bell hooksin intersektionaalinen feminismi.
 bell hooks: Tuskan tuolle puolen .

Yhdysvaltalaiset tietokirjailijat
Yhdysvaltalaiset feministit
Yhdysvaltalaiset professorit
Vuonna 1952 syntyneet
Vuonna 2021 kuolleet